Beskerm jou kind só teen molestering | Maroela Media
Een uit elke drie kinders meld in hul leeftyd blootstelling aan seksuele mishandeling aan. Net minder as 400 000 Suid-Afrikaners jonger as 17 is in 2015 seksueel mishandel.
Dié gegewens kom uit 'n verslag wat die Universiteit van Kaapstad verlede jaar uitgereik het. Dit is die eerste verslag van sy soort in Suid-Afrika oor die jaarlikse nasionale statistiek van seksuele misbruik van kinders.
Dr. Tobi Adeyeye Amosun, 'n Amerikaanse kinderarts en ma, het onlangs 'n Facebook-inskrywing gedeel waarin in sy verduidelik wanneer, waar en wie moontlik jou kind kan molesteer. Sy het dié inligting uit haar persoonlike ervaring saamgestel en maan ouers wêreldwyd om dié raad en inligting ter harte te neem.
"Ek sien minstens een tot twee kinders per maand wat seksueel mishandel of gemolesteer is. Ek gee aandag aan die volgende aspekte in die lig van die mees algemene scenario's wat ek al teëgekom het," het Amosun geskryf.
Die plek waar mishandeling en molestering plaasvind is gewoonlik 'n bekende plek
Voorvalle van molestering vind meestal by bekende familie en vriende plaas. Oortreders se ouderdomme wissel van jong tieners tot volwassenes. Volgens Amosun is dit byna altyd 'n neef, familievriend se ouer, broer, oppasser, pa of stiefpa, oom of 'n ma se kêrel wat 'n molesteerder is. "Dit is soms ook 'n vrou, maar dit kom minder voor. Dikwels berei ("groom") die vrou 'n kind vir die oortreder voor," het sy gesê.
"Ongelukkig is kerke se jeuggroepe die tweede algemeenste plek waar voorvalle van molestering voorkom. Dit gebeur gewoonlik omdat daar minder toesig is. Skole, kampe en sportoefening is van die ander plekke waar molestering ook algemeen voorkom, maar dit gebeur aansienlik minder hier tensy die kinders toegelaat word om alleen saam met 'n afrigter of onderwyser te wees."
Amosun beveel aan dat ouers skole, afrigters en kerke moet vra wat hulle veiligheidsplanne is om kinders teen hierdie soort voorvalle te beskerm. "Dit is ongelukkig nie 'n perfekte plan nie, maar ek voel minstens hulle weet dat die ouers bewus is en dit help almal om verantwoordbaar te wees."
Oorslaappartytjies / pajamapartytjies
"Hierdie is beslis 'n sensitiewe onderwerp. My dogter het 'n uitgesoekte paar vriendinne – eintlik net vyf gesinne – se huise waar sy mag oorslaap. Sy mag nooit oorslaap by ouers wat ek nie besonders goed ken nie, wat eintlik beteken sy mag glad nie oorslaap by haar skoolvriendinne sy huise nie.
"Ek laat haar ook nooit toe om oor te gaan slaap as dit 'n groot groep vriende is wat bymekaar kom nie. Die kans is net te groot dat 'n kind afgesonder word sonder dat dit opgemerk word."
Net te veel van Amosun se pasiënte sê hulle is vir die eerste keer by só 'n partytjie betas of aan pornografie blootgestel.
"Ek kry net een kans om my kind groot te maak en ek is eerder 'n nare ouer wat my kind se pret bederf, as dat my kind deel van die statistiek word," het sy gesê.
Gebruik die toepaslike anatomiese terme vir liggaamsdele
Oë is oë en knieë is knieë en daarom is 'n penis 'n penis," het Amosun gesê. "Moet asseblief nie oulike vae name gebruik soos "meneertjie", "wee-wee" of "koekie" nie. Dit bemoeilik die saak indien 'n voorval gerapporteer moet word. Deur die korrekte terme te gebruik word die liggaamsdele ook nie gestigmatiseer nie."
"Veilige aanraking" versus "slegte aanraking"
Amosun sê 'n ouer moet verseker dat sy of haar kinders die verskil tussen die soorte aanraking ken.
"Ek leer my kinders dat 'n mens aan jou mag raak op plekke wat nie deur 'n swembroek bedek word nie soos byvoorbeeld jou skouers, kop of hande en voete. Hierdie soort aanraking laat jou ook veilig en ontspanne voel, soos 'n drukkie van jou mamma.
"Slegte aanraking gebeur gewoonlik op plekke wat deur jou swembroek of onderklere bedek word. Hierdie soort aanraking laat jou ook senuagtig, bekommerd of bang voel. 'n Kind moet altyd 'n ouer of volwassene vertel indien 'n ouer persoon hulle aanraak op 'n manier wat hulle ongemaklik laat voel."
Sy beveel aan dat ouers ook hulle kinders leer dat daar nooit geheime tussen kinders en volwassenes is nie en dat hulle nooit in die moeilikheid sal kom indien hulle iemand iets vertel nie.
"As 'n kind sê iets het met hulle gebeur moet jy hom of haar glo. Kinders vertel leuens om uit die moeilikheid te bly, maar hulle wil nie in die moeilikheid kom nie. As 'n kind uitgesonder of voorbereid word vir seksuele molestering dink hulle hulle gaan in die moeilikheid kom. Daarom kan jy 'n kind glo as hulle jou iets hieroor vertel."
"Stranger danger" is meestal 'n leuen
In die meeste gevalle word 'n kind gemolesteer deur iemand wat die gesin ken. Amosun waarsku dat ouers veral moet uitkyk vir voorbereidingsgedrag of sogenaamde "grooming".
"Dit kan 'n volwasse man of vrou wees wat hulle in die kind en gesin se lewe inwerk om die familie minder waaksaam te maak. Gewoonlik sal hulle poog om 'n vertrouensverhouding met die gesin te skep en soek geleenthede om alleen saam met die kind te wees. Hulle doen dit sodat enige beskuldigings van molestering soos 'n leuen sal lyk."
Waarna kyk jou kinders op slimfone en tablette?
Amosun vra dat ouers juis waaksaam moet wees in gevalle waar vriende se ouers dalk nie so versigtig met internetgebruik is nie.
"Ek sê gewoonlik vir ouers van kinders wat aan die begin van hulle tienerjare staan dat hulle hul kind se internetgebruik moet en mag monitor vir solank as wat hulle daarvoor betaal. Dit is elke ouer se verantwoordelikheid om hulle kind se aktiwiteite op sosiale media te monitor, asook enige vorm van elektroniese boodskappe. Daar is soveel slim maniere waarop 'n kind sy of haar aktiwiteite op die internet kan versteek en daarom moet ouers ekstra versigtig en op die hoogte van die jongste tegnologie wees."
Vertrou maar altyd jou instink as ouer
"As iemand vreemd optree, of maar net te vriendelik met jou kind is, kan jy maar vertrou dat jou ongemaklike gevoel hieroor in die kol is. Jy kan en moet jou kind uit die situasie verwyder waar hulle moontlik alleen saam met die persoon kan wees. Moenie verplig voel om beleefd te wees nie," het Amosun gewaarsku.
"Ek wens ook dat ek my kinders vir altyd teen alles wat hulle kan seermaak beskerm, maar ek kan hulle nie in 'n kokon van veiligheid toesluit nie. Ek hoop egter dat hierdie paar praktiese wenke ouers sal help om hul kinders veiliger te laat voel en ook 'n paar gevaarlike situasies vir ouers uit te lig.
"En as jy wonder wanneer jy met jou kind hieroor kan begin gesels, ons begin gewoonlik hierdie gesprek in ons gesin as die kind drie of vier jaar oud is," het Amosun gesê.
kai van heerden
Wonderlike raad! Sy weet beslis waarvan sy praat. Sulke inligting moet by alle skole beskikbaar gemaak word aan kinders en ouers
Deesdae se ouers moet meer as ooit bedag wees op die gevare waaraan hulle kinders blootgestel is.
Vir n jong ouer soos myself, is die baie goeie raad. Ek sal dit met almal wat ek ken deel en ook seker maak almal weet dat ek dit gelees het en een stappie voor die res van die familie en vriende nou.
Ons het 'n onderwyser op laerskool gehad wat ons as seuns altyd gedwing het om te gaan stort by die storte sonder mure nadat ons oefeninge gedoen het.
Dan het hy na die tyd almal bymekaar geroep en klom snert met ons gepraat terwyl ons kaal was.
As kind het dit my nie gepla maar as pa van my eie kinders en oupa van my kleinkinders besef ek dat mense 'n beroep sal kies om hul seksuele voorkeure uit te leef.
Ek het n ouvrou rapporteer wie n kind naweke vanaf gestremde skool na ha huis laat kom het maar die kind was dan naweke alleen by n psigopaat. Sy was bevriend met di psigopaat. Dadels van gekom. Kind uiteindelik by Sielkundige en ouvrou verhuis baie vinnig nadat Kinderbeskermings Eenheid se Kaptein by ha verklaring afneem. Sies walglik maar ouvrou hier opi dorp almal se liefling. Inwoners met oogklappe